# Llibreria Ona

Llibreria Ona és una llibreria fundada a Barcelona el 1962 per iniciativa de Josep Espar i Ticó, Jordi Úbeda i Bauló, la gerència executiva, muntatge i responsabilitat comercial del primitiu local a les antigues Galeries Faianç, va anar a càrrec d'Ermengol Passola, persones compromeses en la recuperació cultural de la llengua i cultura catalanes. S'encarregaven de la venda al detall de L'Arc de Berà SA. Pel fet de vendre només llibres en català ha patit sovint atacs i insults verbals. Per aquesta raó el 2007 Quim Monzó li va dedicar el Premi Trajectòria que li van atorgar. La direcció estava en mans de Montserrat Úbeda. El 1986 li fou atorgada la Creu de Sant Jordi.
A la fi de setembre de 2010 la llibreria tancà les seues instal·lacions històriques, a causa dels problemes econòmics de la distribuïdora L'Arc de Berà S.A. Aquesta era propietària del local i havia anat perdent força quan importants fons d'editorials, com Proa i Enciclopèdia Catalana, es van integrar en el Grup62 l'any 2008.
El 30 d'octubre 2013 va reobrir Ona Llibres, al Carrer Gran de Gràcia de Barcelona.
La llibreria va inaugurar el 25 de maig de 2020 un nou local de més de 1.000 metres quadrats al carrer de Pau Claris 94, que funciona també com a centre cultural. Tatxo Benet, soci majoritari de la nova Ona, projecta amb Úbeda una llibreria que connecti amb el que havia estat l'Ona del segle XX com a centre de promoció i difusió de la literatura i de la cultura en català.
Des del 2022 el seu canal de YouTube té una secció de recomanacions literària a càrrec de la Juliana Canet.

## Premis i reconeixements

Ona Llibres, regentada per Montserrat Úbeda, va ser guardonada l'any 2018 amb el Premi a un establiment o projecte comercial per ser un model de referència com a llibreria singular a Gràcia i promoure l'activitat cultural en l'edició dels XXIII Premis Vila de Gràcia.
El 2009 va rebre el Premi Nacional Joan Coromines, lliurat per la Coordinadora d'Associacions per la Llengua catalana (CAL).
Montserrat Úbeda va ser guardonada amb la Creu de Sant Jordi l'any 2019, en reconeixement de la tasca de difusió cultural que fa a través del llibre i de la lectura, i per la seva aposta decidida per preservar i difondre els valors de la literatura i de la llengua catalanes.

## Referències

* ↑ «Quim Monzó dedica el premi Trajectòria a la llibreria Ona, agredida per vendre llibres en català». TV3 Notícies, 05-03-2007.
* ↑ Tedó, Xavier «La històrica llibreria Ona tanca les seves portes». Nació Digital .cat, 30-09-2010 [Consulta: 11 març 2013].
* 1 2 «La històrica llibreria Ona reobrirà a l'octubre al carrer Gran de Gràcia». Ara, 14-09-2013 [Consulta: 20 novembre 2013].
* ↑ «Canvis en el mapa de les llibreries a Barcelona». 324.cat, 30-10-2013. [Consulta: 20 novembre 2013].
* ↑ La llibreria Ona Llibres reobre a Gràcia Arxivat 2013-11-10 a Wayback Machine.. L'illa dels llibres. 30 d'octubre de 2013.
* ↑ «Tatxo Benet obre la llibreria Ona a Barcelona». Segre, 26-05-2020, pàg. 35.
* ↑ «La Llibreria Ona obrirà un espai literari de 1.000 metres quadrats al centre de Barcelona», 30-11-2018. [Consulta: 30 novembre 2018].
* ↑ Oteo, Jana. «Més que llibreries». UIC Barcelona, 05-11-2022. [Consulta: 12 febrer 2023].
* ↑ Barcelona, Ajuntament de «Lliurament dels XXIII Premis Vila de Gràcia». Districte de Gràcia. Arxivat de l'original el 2018-05-09 [Consulta: 9 maig 2018].
* ↑ «La llibretera Montserrat Úbeda (Ona Llibres) reconeguda amb la Creu de Sant Jordi». L'independent de Gràcia, 30-04-2019 [Consulta: 19 abril 2020].

## Enllaços externs

* Pàgina Web Oficial de la Llibreria Ona
* Premis Nacionals Joan Coromines